
       Saken gjelder erstatning etter Bilansvarslovens §4, eventuelt om ansvaret helt eller delvis skal bortfalle i medhold av samme lovs §7. 

       Karmsund tingrett avsa den 18. mars 2003 dom med slik domsslutning: 

	«1.
	Staten frifinnes. 


	2.
	A dømmes til å betale Staten saksomkostninger med kr 30.565, - trettitusenfemhundreogsekstifemkroner- med tillegg av høyeste lovlige og årlige rente på forsinket betaling etter lov om renter ved forsinket betaling for tiden 12% fra forfall til betaling skjer. » 


       A v/ prosessfullmektig advokat Håkon Helle har i rett tid anket dommen. Staten v/ Justisdepartementet har ved prosessfullmektig advokat Gunnar Ove Hæreid inngitt anketilsvar. 

       Gulating lagmannsrett avholdt ankeforhandling i Haugesund 25. og 26. oktober 2005. Ankende part møtte sammen med sin prosessfullmektig og gav forklaring. For ankemotparten møtte prosessfullmektigen. Lagmannsretten hørte forklaring fra 6 vitner og det ble foretatt dokumentasjon og befaring slik det fremgår av rettsboken. 

       Sakens bakgrunn fremgår av tingrettens dom, som lagmannsretten viser til i medhold av tvml. §149 første ledd. For oversiktens skyld nevnes hovedpunktene i saken: 

       As sønn, B, var den 14. september 1998 om kvelden mistenkt for kjøring i påvirket tilstand i Åkra på Karmøy. Det besluttet å pågripe ham, og lensmannsbetjentene Førland og Austrheim rykket ut til mistenktes bopel i ---vegen 14 i Åkrehamn. B ble pågrepet og satt inn i politiets tjenestebil, en Volvo 940 og kjørt fra stedet. Førland var fører av bilen mens Austrheim satt bak sammen med B, som ikke var påsatt håndjern. B ba underveis lensmannsbetjentene om å bli kjørt tilbake til huset, angivelig fordi han ville låse av. 

       Bs onkel, C, kom til ---vegen 14 mens politiet første gang var der. Han tilkalte Bs foreldre, D og A, som kjørte til stedet. Da B så foreldrene sine utenfor politibilen, prøvde han å komme seg ut. Førland gav i klare ordelag beskjed til foreldrene om at de ikke skulle blande seg opp i politiets arbeide. Han tok dessuten tak i As overarmer, snudde henne og geleidet henne vekk fra bilen. 

       I det følgende benevnes A i det vesentligste som kun A. 

       B var etter hvert blitt så urolig at Austrheim følte at han ikke maktet å holde ham under kontroll stort lenger, og sa til Førland at de måtte komme seg vekk. A var da kommet tilbake til bilen og snakket til sønnen mens hun holdt sin høyre hånd oppe på bilens høyre fordør og den venstre hånden ved dørhåndtaket. Det er uenighet mellom partene om det var A eller Førland som hadde åpnet døren. Bilmotoren var hele tiden i gang. 

       Førland, som da befant seg utenfor bilen, gikk raskt tilbake, satte seg inn i førersetet og satte bilen i bevegelse. A fulgte med bilen, og partene er uenige om hun satt fast i dørhåndtaket eller om hun holdt fast. Hun fulgte med bilen nærmere fem meter før hun slapp taket eller fikk hånden løs. 

       A fikk kort tid etterpå smerter i skulderen og hånden, og det viste seg at hun hadde fått en overstrekking i nervebuntene fra nakken og halsen og ut i armen. Hun anmeldte Førland til SEFO, som etterforsket saken og henla den fordi intet straffbart forhold var bevist. 

       Deretter har A reist sivilt søksmål mot Staten ved Justisdepartementet med krav om erstatning for skaden hun ble påført ved anledningen. Det er enighet mellom partene om at saken skal deles slik at ansvarsgrunnlaget først avgjøres. Partene er dessuten enige om at skaden er en følge av bruk av motorvogn slik at Staten, som selvassurandør for politiets biler, etter Bilansvarslovens §4 har et objektivt erstatningsansvar. Tingretten kom til at A hadde utvist grov uaktsomhet ved hun satte seg i den situasjonen som påførte henne skaden, og at Statens ansvar derfor i sin helhet måtte bortfalle i medhold av Bilansvarslovens §7. 

       Ankende parts syn på saken: 

       Tingretten har foretatt feil bevisbedømmelse og lovanvendelse når den har lagt til grunn at A har medvirket til skaden ved grov uaktsomhet. Hun kan i høyden bare legges « lite til last », jf. Bilansvarslovens §7. Subsidiært anføres at hennes eventuelle uaktsomhet uansett bare bør medføre en reduksjon i Statens ansvar, ikke fullt bortfall. 

       Bilansvarslovens historikk har betydning. Lovgiver har tatt et bevisst standpunkt til at skade som en motorvogn påfører omgivelsene skal dekkes uavhengig av om motorvognføreren kan klandres, i form av objektivt erstatningsansvar. Motorvognferdsel innebærer skaderisiko, og den økonomiske risikoen for skadelidtegruppen overføres til gruppen av skadevoldere gjennom en pliktig forsikringsordning. At Staten i dette tilfelle er selvassurandør, innebærer ikke noen forskjell i forhold til de motorvogneiere som har tegnet ansvarsforsikring i et forsikringsselskap. 

       Bilansvarslovens §4 er begrunnet ut fra trafikale hensyn. I denne saken er andre hensyn blandet inn, som straffesaken mot As sønn. Dette gjenspeiles bla av politiets opptreden da As tidligere advokat, etter anmodning om å få oversendt skadesaken, i stedet fikk utlånt Bs straffesaksdokumenter. Samme holdning gjenspeiles også av Politidirektoratets svar på advokat Helles henvendelse i erstatningssaken. Direktoratet interesserte heller seg ikke for de trafikale hensyn, men viste kun til de politimessige sider ved saken. 

       De rent ordensmessige problemer ved pågripelsen er irrelevante i saken. Det er de trafikale hensyn som er avgjørende - uavhengig av om bilføreren var en politimann. Vegtrafikklovens §3, som håndheves strengt, gjelder også uavhengig av om motorvognføreren var politimann. En « vanlig » bilfører ville ikke unngått påtale etter denne bestemmelsen. Man kan ikke overføre « romsligheten » i strafferettslig sammenheng til de krav som stilles til politimannen som trafikkant. 

       Bilførerens forhold er relevant ved vurderingen av Bilansvarslovens §7, uansett kan det ikke kan bli tale om fullstendig bortfall av erstatning. At Førland der og da mente at han ikke hadde annet valg enn å kjøre bort, er irrelevant i erstatningsmessig sammenheng, derimot kan dette få betydning i forhold til Vegtrafikklovens §3. Det var ingen kritisk situasjon. Selv om arrestanten var urolig, var det ingen fare for at han ville klart å komme seg ut av bilen. 

       Det er ikke så store sprik mellom de forklaringer som er gitt om hendelsesforløpet. Førlands rapport, hvor han anmelder B for promillekjøring, står imidlertid i motstrid til hva de øvrige vitner har forklart til SEFO, og bærer også preg av at Førland har villet forsvare seg mot den bebudede anmeldelsen fra A. De som har forklart seg har for øvrig betegnet Førland som hissig og oppfarende, noe som ikke bør kunne forventes av en politimann i tjeneste. 

       Idet Førland skulle til å kjøre må han ha vært klar over at høyre fordør var åpen, og at noen var i kontakt med døren. Da burde han stanset, ikke kjørt videre. Det er mest sannsynlig at døren var åpen hele tiden, og det var høyst uforsvarlig å sette bilen i bevegelse i en slik situasjon. Selv om motoren gikk, var ikke dette noe signal om at bilen umiddelbart ville bevege seg, ettersom døren var åpen. 

       As versjon av hendelsesforløpet har støtte i faktum, hun sto med ene hånden nede i håndtaket og klarte ikke å løsrive seg da bilen ble satt i bevegelse. Når hun hang fast, var dette fordi hun var helt uforberedt på at Førland ville kjøre. 

       A burde ikke blandet seg inn i situasjonen, men årsaken til dette unnskylder henne. Hun var fortvilet over at sønnen var pågrepet. Som trafikkant er hun imidlertid ikke å bebreide. Hun kan bare legges lite til last, og da tilkommer hun full erstatning. 

       Subsidiært, i tilfelle at det skal foretas avkortning, er det tale om en « kan » regel. Vurderingen er utpreget skjønnsmessig og når det tas hensyn til Førlands eget klanderverdige forhold, bør en mulig avkorting settes til null. 

       Dessuten er det etter Bilansvarslovens §7 anledning til å ta hensyn til « tilhøva elles », jf. Erstatningslovens §5-1, hvor bla. skadens omfang vil være av betydning. A var fra før delvis uføretrygdet grunnet en trafikkulykke og hadde kroniske smerter. Den aktuelle skaden førte til økte smerter og innebar i seg selv 40% medisinsk invaliditet, hvilket er ganske betydelig. 

       Det er lagt ned slik påstand: 

	1.
	Staten v/ Justisdepartementet er ansvarlig for skade som A ble påført den 14.09.1998 da hun hang etter en politibil som ble satt i bevegelse. 


	2.
	Staten v/ Justisdepartementet betaler sakens kostnader til A for tingrett og lagmannsrett. 


       Ankemotpartens syn på saken: 

       Staten slutter seg til den påankede dom. 

       Det er ikke tale om en typisk bilskadesak. Til tross for at A hadde fått uttrykkelig ordre fra Førland om å holde seg unna tjenestebilen og ikke legge seg opp i politiets arbeide, gikk hun på ny bort til bilen og tok tak i dørhåndtaket. Dette bør føre til at Staten blir ansvarsfri. Førland er for øvrig intet å bebreide. Han kunne ikke tenke seg at A ville ta tak i bilen når hun rett forut var blitt fjernet derifra. 

       Det må foretas en bred vurdering av situasjonen, hvor det vil være et tungt moment i Statens favør at det var tale om en lovlig arrestasjon. Førland har ikke opptrådt uaktsomt. Han måtte kjøre for å kommet bort fra en etter hvert uhåndterbar situasjon, som først ble tilspisset da Bs foreldre blandet seg inn. Utover trafikale hensyn må det således legges betydelig vekt på sakens politimessige sammenheng. 

       Det er mer sannsynlig at A, før bilen ble satt i bevegelse, selv åpnet døren enn at Førland gjorde dette, all den tid det pågikk et slagsmål i baksetet. Uansett er ikke dette avgjørende, det sentrale i saken er at A, etter å ha blitt fjernet av Førland, gikk bort til bilen på ny og stikk i strid med ordrene hun hadde fått, tok tak i bildøren mens motoren var i gang. Hun kunne i denne situasjonen neppe vært observant på hva Førland foretok seg. 

       Det er mest sannsynlig at A holdt fast i dørhåndtaket, ikke at hun hang fast. Hun kunne ha kommet seg løs om hun hadde villet. Følgelig måtte hun regne det som overveiende sannsynlig at hun ville bli skadet i fall bilen begynte å kjøre, og har således forsettlig medvirket til skaden. Uansett har hun opptrådt grovt uaktsomt. At hun var fokusert på sønnen, er ikke avgjørende. Når skadelidte har opptrådt fortsettlig eller grovt uaktsomt, samtidig som motorvognføreren ikke kan bebreides, tilkommer hun ikke erstatning, jf. Ot.prp.nr.24 (1959-1960) side 28-29. 

       I fall A hang fast hadde det vært naturlig å skrike. Dessuten hadde hun i ettertid ikke merker på hånden. Hvor langt bilen kjørte, er for øvrig ikke avgjørende, ettersom skaden sannsynligvis ble påført idet bilen begynte å bevege seg. 

       Det er for øvrig ikke særlige forhold på skadelidtes side som skulle tilsi at hun skal få erstatning. Hun hadde fra før andre plager og var uføretrygdet. Den aktuelle skaden har således ikke nevneverdig forverret ervervsevnen hennes. 

       Staten har vist til juridisk teori og rettspraksis, uten at det har vært mulig å finne dommer som gjelder et tilsvarende saksforhold. I saker hvor det er foretatt avkorting er det tale om utpreget trafikale situasjoner, for eksempel syklister eller fotgjengere som har opptrådt uaktsomt. 

       Det vil undergrave respekten for politiets arbeide i fall den som ikke har rettet seg etter et lovlig pålegg fra en polititjenestemann, og som følge av dette er blitt skadet, skal få erstatning. 

       Årsaken til at promillesaken mot B ikke ble etterforsket ytterligere, skyldes at tidligere saker mot ham var blitt henlagt som følge av manglende strafferettslig tilregnelighet. Når SEFO ikke foretok avhør av de involverte polititjenestemenn, utover å legge til grunn Førlands rapport som han skrev den påfølgende dag, har dette sammenheng med at SEFO ikke etterforsker i større utstrekning enn nødvendig. Ifølge SEFO s etterforskning er Førland ikke å bebreide, hvilket også er dekkende for den erstatningsrettslige problemstillingen. 

       Det er lagt ned slik påstand: 

	1.
	Dom av 18. mars 2003 av Karmsund tingrett vert stadfesta. 


	2.
	Staten v/ Justisdepartementet vert tilkjent sakskostnader for lagmannsretten med lovens rente etter rentelova frå forfall til betaling skjer. 


       Lagmannsrettens syn på saken: 

       Lagmannsretten er kommet til et annet resultat enn tingretten, og finner etter en samlet vurdering at Staten må anses erstatningsansvarlig for skaden, men med en viss avkorting for skadelidtes medvirkning, jf. Bilansvarslovens §7. 

       Partene er enige om at det er årsakssammenheng mellom skaden og at Førland satte bilen i bevegelse. Skaden må ha blitt påført A umiddelbart, og det har således mindre betydning hvor langt bilen beveget seg før hun kom seg løs fra dørhåndtaket. Lagmannsretten finner forøvrig ikke grunn til å ta stilling til om hun hang fast i dørhåndtaket, eller om hun holdt fast. 

       Etter Bilansvarslovens §4 behøver ikke den som er påført skade forårsaket av motorvogn å bevise skyld hos motorvognføreren for å få dekket sitt tap. Tilsvarende som for andre deler av erstatningsretten kan ansvaret helt eller delvis falle bort i fall skadelidte har medvirket til skaden, jf. Bilansvarslovens §7. 

       Lagmannsretten er enig med ankende part i at det primært er trafikale hensyn som begrunner regelen i Bilansvarslovens §4. Dette utgangspunktet må imidlertid suppleres med at det i enkelte tilfelle kan foreligge en situasjon hvor en motorvogn volder skade, men hvor det trafikale moment trer mer i bakgrunnen. Et sådant tilfelle foreligger her. 

       For den videre vurdering legger lagmannsretten til grunn at lensmannsbetjentene Førland og Austrheim hadde rykket ut etter melding om mulig kjøring i påvirket tilstand, og i den forbindelse foretatt en lovlig pågripelse. Lagmannsretten kan forøvrig ikke se bort fra at B, etter at han var blitt klar over at foreldrene var på veg til hans bopel, forledet polititjenestemennene til å kjøre tilbake under foregivende av at han måtte låse av huset. Frem til dette tidspunkt hadde pågripelsen vært uten dramatikk og det hadde heller ikke vært nødvendig å bruke håndjern. 

       Etter at foreldrene til B viste seg ute ved politibilen, satte han seg til motverge, og den videre gjennomføring av tjenesteoppdraget ble betydelig vanskeliggjort. Partene er ikke uenige om at A, etter at hun første gang gikk bort til politibilen, fysisk måtte fjernes med klar beskjed om å holde seg unna. 

       Til tross for at A ble fjernet, gikk hun på ny bort til bilen for å snakke med sønnen. Da hadde lensmannsbetjent Austrheim store problemer med å holde B under kontroll. Det er i denne sammenheng lagmannsretten må se situasjonen hvor Førland, for å få gjennomført tjenestehandlingen, måtte kjøre bort fra stedet. Lagmannsretten finner således at det trafikale hensyn ikke kan ses løsrevet fra den politimessige sammenhengen. 

       Samtidig finner lagmannsretten at Førland - da han satte bilen i bevegelse - må bebreides for ikke å ha sikret den videre retrett slik at skade på personer i umiddelbar nærhet til bilen kunne unngås. Fremfor der og da resolutt å kjøre bort, burde han ha gått ut og fysisk fjernet A på ny, ev. bedt hennes bror og/eller ektefelle ta vare på henne slik at hun ble holdt borte fra bilen frem til Førland hadde kjørt bort. I så henseende vil de trafikale hensyn bak Bilansvarslovens §4 ha betydelig vekt. 

       På den annen side må som nevnt A bebreides for sin egen opptreden. Hun har etter lagmannsrettens mening utvist en ikke liten grad av uaktsomhet og følgelig medvirket til skaden. Bilmotoren var i gang, det var en opphetet situasjon, og hun burde vært klar over at politiet mer eller mindre umiddelbart fant det nødvendig å kjøre fra stedet. Når hun da sto med ene hånden nede i dørhåndtaket, burde hun dessuten vært klar over at dette kunne påføre henne skade i fall bilen kom i bevegelse. A kan etter lagmannsrettens mening ikke bare legges lite til last. 

       Etter en samlet vurdering av A og Førlands opptreden, finner lagmannsretten at A selv må bære en tredjedel av ansvaret for at skaden oppsto. 

       Ved avgjørelsen av hvor stor avkorting som bør foretas har lagmannsretten også lagt vekt på avgjørelsen i Rt-1994-1440 , som gjaldt skade påført en ikkedeltakende syklist i et sykkelritt. Her ble det konstatert uaktsomhet både hos den tilskadekomne og en deltakende bil i løpet. Den avkorting syklisten måtte bære ble satt til en tredjedel. 

       Anken har etter dette ført frem. Selv om A ikke har fått medhold i sitt krav om erstatning uten avkortning, er påstanden utformet slik at hun med henvisning til tvml. §180 annet ledd jf. §172 første ledd må tilkjennes fulle saksomkostninger for lagmannsretten. Advokat Helle krever totalt kr 51.771, hvorav salær utgjør kr 45.000. I tillegg kommer merverdiavgift. Advokat Hæreide har protestert på salærkravets størrelse. Lagmannsretten finner imidlertid at omkostningene er nødvendige for at A skal få saken betryggende utført, og tilkjenner hennes saksomkostninger for lagmannsretten i samsvar med oppgaven med totalt kr 64.713,75 inkl. merverdiavgift. 

       Ut fra det resultat lagmannsretten er kommet til må A tilsvarende tilkjennes saksomkostninger for tingretten,. Kravet utgjør kr 37.696 inkludert merverdiavgift og med tillegg av rettens gebyr kr 3.350, totalt kr 41.046, som tilkjennes henne med henvisning til tvml. §172 første ledd. Verken for lagmannsretten eller for tingretten kan lagmannsretten se at noen av unntaksbestemmelsene i tvml. §172 annet ledd kan komme til anvendelse. 

       Dommen er enstemmig. 

Domsslutning: 

	1.
	Staten v/ Justisdepartementet er ansvarlig for 2/3 - to tredjedeler - av skade som A ble påført den 14.09.1998 da hun hang etter en politibil som ble satt i bevegelse. 


	2.
	Staten v/ Justisdepartementet betaler sakens kostnader for lagmannsretten med kroner 64.713,75 - sekstifiretusensjuhundreogtretten 75/100 - til A. 


	3.
	Staten v/ Justisdepartementet betaler sakens kostnader for tingretten med kroner 41.046 - førtientusenogførtiseks - til A. 


	4.
	Oppfyllelsesfrist for punkt 2 og 3 er 2 - to - uker fra dommens forkynnelse. 




